
Meråker kommune


7530  MERÅKER

Iverksettelse av fellingstillatelse på en skadebjørn i Meråker.

Vi viser til søknad av 29. august d.å. fra om iverksettelse av betinget fellingstillatelse på 1 stk. bjørn i beiteområdet Meråker sør, dvs blant annet området i Stordalen og omkring Fossvatna. I søknaden heter det blant annet:


”Søknaden fremmes på grunnlag av formuleringen i fylkesmannens brev (avslaget),

 datert 27.08.03. ”Fylkesmannen finner det derfor ikke riktig å iverksette betinget

 fellingstillatelse på bjørn i området, basert på den nåværende situasjon. En 

 eventuell ny utvikling i skadene vil kunne gi grunnlag for en ny vurdering”.    

 Meråker kommune mener at hendelsene de siste dagene er vesentlige og at man

 benytter den åpningen fylkesmannen har gitt i sitt avslag.”

Med bakgrunn i samtaler mellom Deres miljøvernkonsulent Stein Funderud og viltforvalter Paul Harald Pedersen i dag 2. september kl. 10.00 opplyses det fra Funderud at det er funnet totalt 8 sauekadaver, og det er dokumentert at bjørn er dødsårsak for samtlige. 7 kadaver er ferske, hvor dødsdato er fastlagt til perioden 24.august til 30 august. Kadaveret som ble funnet den 30. august er helt ferskt. Samtlige er voksne sauer. Dette betyr at det i løpet av årets beitesesong og fram til i dag er funnet totalt 32 sauekadaver i Meråker kommune, hvorav 25 er dokumentert drept av bjørn, 24 voksne og 1 lam.

Funderud uttaler at skadebildet på de 8 nye sauekadavrene må karakteriseres som entydig overskuddsdreping, ved at kun jur og brystfett er påspist. Den bjørnen som utøver skaden spiser i tillegg på det ene øret, dvs det øret som ligger opp på kadaveret. 

Det har vært gjennomført ekstraordinært tilsyn i området tidligere i sommer.

I tillegg er samtlige 9 saueeiere i beiteområdet Meråker sør gitt tilsagn om økonomisk tilskudd til tidlig nedsanking av sau fra og med 25. august d.å. til og med 10. september d.å.      

Status for dette tiltaket i dag kl. 10.00 er at samtlige saueeiere har benyttet seg av dette tiltaket og at det t.o.m. 1. september d.å. er sanket heim tottalt 1.201 sau av totalt 2.412 slepte sauer, dvs 50%.  

Bestandssituasjonen for bjørn.          

Fylkesmannen i Nord-Trøndelag, miljøvernavdelingen har for hvert år i perioden 1986-1990 utgitt publiserte rapporter angående bestandssituasjonen for bjørn i Nord-Trøndelag, jf tidligere utgitte rapporter. I tillegg er det ellers for senere år også foretatt bestandsvurderinger. Meldingsmaterialet er anslått til å omfatte følgende minimumstall for bjørn i Nord-Trøndelag:



1986
minimum
28 bjørner



1987
minimum
21 bjørner



1988
minimum
15 bjørner



1989
minimum
10 bjørner



1990
minimum
  8 bjørner



1991
minimum
  7 bjørner



1993
minimum
12 bjørner



1994
minimum
11 bjørner

Materialet for 1992 og 1995 er foreløpig ikke sluttvurdert.

I 1993 ble det felt 2 bjørner i Lierne kommune, 1 binne og 1 hannbjørn. Begge bjørnene ble felt etter at fylkesmannen hadde iverksatt fellingstillatelse på skadegjørende bjørn på sau.

I 1998 ble det felt 2 bjørner i Lierne kommune, 2 hannbjørner. Den ene bjørnen ble felt etter at Lierne kommune hadde iverksatt fellingstillatelse på skadegjørende bjørn på sau.

I 1999 ble det felt 2 bjørner i Lierne kommune, 2 hannbjørner, Begge bjørnene ble felt etter at Lierne kommune hadde iverksatt fellingstillatelse på skadegjørende bjørn på sau. 

I 2000 er det foreløpig felt 1 bjørn i Nord-Trøndelag. Dette var en hannbjørn og den ble felt i Meråker kommune etter at fylkesmannen hadde iverksatt fellingstillatelse på skadegjørende bjørn på sau.  

I 1994 var det pr. 27. mai registrert aktivitet av minimum 10-12 forskjellige bjørner i fylket. Meldingsmaterialet omfatter blant annet sannsynligvis 1 binne med 1 årsunge og sannsynligvis 1 binne med 1 fjorårsunge. Samtlige registrerte bjørner var innenfor det etablerte kjerneområdet for bjørn i Nord-Trøndelag. I 1994 ble det dessuten radiomerket 3 bjørner, hvorav 2 var binner, i Lierne og grenseområdene mellom Lierne og Jämtland.

I 1995 ble det radiomerket 2 hannbjørner og 1 binne i disse områdene. I 1995 var det pr. 12. juli 1995 registrert aktivitet av minimum 7-10 forskjellige bjørner i Nord-Trøndelag. Den ene hadde sitt hovedaktivitetsområde innenfor Snåsa kommune, mens de øvrige har tilhold i Lierne og grenseområdene til Sverige.

I 1997 ble det i regi av prosjektet «Bjørn i Nord-Trøndelag» radiomerket 3 bjørner (2 hannbjørner og 1 binne) i Nord-Trøndelag. 2 av bjørnene ble merket i Lierne og 1 i Snåsa. Binna som har ligget i hi i Jämtland er observert med 3 unger våren 1998.

I regi av det samme prosjektet som nevnt ovenfor, ble det våren 1998 radiomerket 1 binne med 3 unger i Sørli i Lierne. 

Våren 1999 ble det i regi av prosjektet ”Bjørn i Nord-Trøndelag” radiomerket 2 stk. 1 års binner. Dette betyr at det våren 1999 var 6 bjørner med radiosender i prosjektet, hvorav 2 voksne binner, 2 stk. 1 års binner og 2 hannbjørner.

Våren 2000 er det i regi av nevnte prosjekt 2 stk. voksne binner, 2 stk. 1 års binner og 1 hannbjørn i prosjektet. 

I 1999, ble det med bakgrunn i vårsnøregistreringene pr. 14. mai registrert minimum 21 forskjellige bjørner i Nord-Trøndelag, hvorav 4 stk.  1 års unger. Totalt 10 av de 21 bjørnene ble registrert i Lierne, mens 3 stk. ble registrert i Grong, jfr. også vedlagte tabell.      

I 2000, ble det med bakgrunn sporregistreringer på vårsnøen pr. 25. mai registrert minimum 15 forskjellige bjørner i Nord-Trøndelag. Det var ikke registrert aktivitet av bjørn verken i kommunene Overhalla og Steinkjer på dette tidspunkt. 

I 2001, ble det ved sporregistreringer på vårsnøen pr. 27. mai registrert totalt 28 forskjellige bjørner i Nord-Trøndelag, 16 i Lierne, 3 i Snåsa, 2 i Overhalla, 1 i Namdalseid og 6 i Verdal. Den ene av de som er registrert i Lierne ble også registrert i Grong, samt at den ene som ble registrert i Overhalla også ble registrert i Grong.

I 2003, ble det også gjennomført sporregistreringer på vårsnøen i regi av fylkesmannens miljøvernavdeling. Det ble registrert aktivitet av totalt 23 forskjellige bjørner i Nord-Trøndelag fram til 1. juni 2003, 16 i Lierne, 2 i Snåsa, 1 i Overhalla, 2 i Verdal og 1 i Stjørdal. Det ble totalt registrert 2 reproduserende binner, begge i Lierne. Dette er en reduksjon av antallet reproduserende binner sammenlignet med 2001, da det ble registrert totalt 4 reproduserende binner, hvorav 2 i Lierne og 2 i Verdal.        

Forskrifter og betingelser knyttet til fellingstillatelse på bjørn. 

I "Forskrift om forvaltning av bjørn, jerv, ulv og gaupe fastsatt ved Kgl. res. av 30.juni 

2000” heter det blant annet i § 3:


"For å forhindre at bjørn, jerv, ulv eller gaupe gjør skade på bufe eller tamrein, kan

  direktoratet treffe vedtak om felling av eget tiltak eller etter søknad. Fylkesmannen

  kan på samme vilkår treffe vedtak om felling av gaupe.

 Avgjørelsen skal bygge på en helhetsvurdering av skadenes betydning i forhold til

 behovet for vern av rovviltet, sett i henhold til prinsippet om differensiert

 forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for framtidige skader

 I tillegg, og særlig innenfor nærmere fastsatte kjerneområder eller særskilte

 forvaltningssoner for rovvilt, skal det legges vekt på om det i stedet kan gjennomføres

 forebyggende tiltak for å begrense skadene.”

I vedlagte brev av 6. juni d.å. fra Direktoratet for naturforvaltning (DN) er fylkesmannen i Nord-Trøndelag gitt fullmakt til å iverksette fellingstillatelse på 2 stk. bjørn i fylket i 2003. DN har gitt betinget fellingstillatelse på 2 stk. bjørner i området Nord-Norge (Finnmark, Troms, Nordland og Nord-Trøndelag). I tillegg har DN gitt 2 stk. betinget fellingstillatelse til Lierne kommune. Som det går fram av brevet er det knyttet en rekke betingelser til denne fullmakten til å kunne iverksette inntil 2 stk fellingstillatelser på bjørn i Nord-Trøndelag. 

Fylkesmannens vurdering og konklusjon.      
  



Utviklingen i skadeomfanget har i løpet av den siste uka skjedd raskt. Tallet på antall sau drept av bjørn i beiteområdet Meråker sør i Meråker  i Verdal, har i perioden 27. august til i dag raskt steget fra 17 til 25 stk. De første 17 sauekadavrene ble drept i perioden 6. juli – 26. august og lå spredt over store deler av Meråker kommune. På bakgrunn av den hurtige utviklingen av skadesaken de senere dager, er  sannsynligheten svært stor for at det ligger et betydelig antall sauer drept av bjørn i nærområdene til de aktuelle kadaverfunn. Skaden betraktes derfor som betydelig og med fare for ytterligere rask utvikling.   

Fylkesmannen tar i sin vurdering også hensyn til at bjørn har voldt vesentlig skader på sau i Meråker også tidligere år. Som eksempel kan det nevnes at det for ett år siden, i 2002, ble erstattet totalt 134 sau og 67 lam som drept av  bjørn i Meråker kommune. Dette utgjør en erstatningsutbetaling på kr. 563.499,-. 

Meråker kommune ligger utenfor kjerneområdet for bjørn og det forutsettes derfor at bjørnen skal ha et mindre strengt vern enn innenfor kjerneområdet.        

Vårbestanden av bjørn (registrert aktivitet av forskjellige bjørner) i Nord-Trøndelag i 2003 er registrert til 23 forskjellige bjørner, hvorav 2 reproduserende binner. Sammenlignet med 2001 er dette en reduksjon på totalt 5 bjørner. Det ble registrert aktivitet av 28 forskjellige bjørner i 2001. Det er også en reduksjon på når det gjelder reproduserende binner. Det ble registrert 4 reproduserende binner i 2001. Fordelingen av registrerte bjørner i Nord-Trøndelag pr. 1. juni 2003 er: 16 i Lierne, 2 i Snåsa, 1 i Overhalla, 2 i Verdal og 1 i Stjørdal. 

Med bakgrunn i ovennevnte fant fylkesmannen det riktig å iverksette fellingstillatelse på 1 stk. bjørn i et nærmere avgrenset område i sør i Meråker kommune fra og med den 2. september d.å. t.o.m. 10. september d.å., jfr. avgrensing av området på vedlagte kart.

En fellingstillatelse på skadegjørende bjørn har til hensikt å stanse en større skadeutvikling raskt og blir derfor gitt for et begrenset tidsrom. 

Tiltaket ”Tidlig nedsanking av sau” gjelder fortsatt slik det er beskrevet i brev av 26. august d.å. fra fylkesmannen til Meråker beitelag.  

Under henvisning til fullmakt, gitt i de nevnte brev fra Direktoratet for naturforvaltning, iverksetter herved fylkesmannen i Nord-Trøndelag fellingstillatelse på 1 stk. bjørn. Dette for å få fjernet det skadegjørende individ.

Følgende forutsetninger er knyttet til fellingstillatelsen:

Fellingstillatelsen gjelder fra og med 2. september d.å. til og med onsdag 10. september

d.å. Behovet for en eventuell forlengelse av tillatelsen vil bli vurdert av fylkesmannen i

samråd med kommunen og jaktlederen ved tillatelsens utløp.

Tillatelsen gjelder for et nærmere avgrenset område innen følgende avgrensing: Meråker sentrum – langs E14 til svenskegrensen – sørover langs svenskegrensen – vestover langs kommunegrensen til Tydal og Selbu – fra Storskarven – via Fonnfjellet – til Meråker sentrum, jf vedlagte kart.  
      

Binner med unger som opptrer sammen er unntatt fra fellingstillatelsen. De tiltak som er      

mulige for å unngå at binne felles, skal være iverksatt.

Jakten ledes av Johannes Marken, Meråker kommune. Marken er oppnevnt som jaktleder.  Fylkesmannen har i tillegg anmodet Statens Naturoppsyn (SNO) om bistand til skadefellingen. Marken kan i samråd med Meråker kommune oppnevne eventuelt jegerkorps. Alle som deltar i jegerkorps, skal gjøres kjent med dette brevets innhold.

Alle som deltar i jegerkorps skal ha avlagt storviltprøve med rifle senest for 2003.

Sammensetningen av jegerkorpset skal meddeles fylkesmannen. 

Ved felling av bjørn skal det nyttes våpen og ammunisjon godkjent for storviltjakt.

Felling av bjørn skal omgående meldes til kommunen, fylkesmannen og Direktoratet for

naturforvaltning. Meldingen skal inneholde opplysninger om tid og sted for fellingen.


Fellingsstedet skal kunne påvises dersom fylkesmannen krever det. 

Den/de som sårer bjørn under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Generelt for ettersøk av bjørn gjelder bestemmelsen i forvaltningsforskriften § 6.  

Bjørn som blir felt på denne tillatelsen, er Viltfondets eiendom. Ingen kan derfor på

noen måte gjøre seg nytte av felt bjørn uten nærmere samtykke fra Direktoratet for natur-

forvaltning.

Dersom det ikke er mistanke om noen uregelmessigheter ved fellingen som kan medføre       

politietterforskning, er jegerkorpsets leder, Marken, ansvarlig for at felt bjørn ivaretas og  

handteres på en slik måte at verdien av kjøttet og kvaliteten på skinnet ikke forringes

unødig. OBS! Buken skal åpnes så fort som mulig. Dersom det i motsatt fall er grunnlag

for å påregne behov for etterforskning, skal dyret ikke åpnes og ikke flyttes fra

fallstedet. Fylkesmannen og politiet skal da underrettes snarest.

Felte dyr skal så raskt som mulig bringes til Norsk institutt for naturforskning (NINA),

Tungasletta 2, 7485 Trondheim. 

Instruks for ivaretakelse av felt bjørn følger vedlagt.

Dersom det er ønskelig å bruke løs hund i forbindelse med jakta, har Direktoratet for

naturforvaltning gitt dispensasjon etter viltlovens paragraf 52, siste ledd. Jegerkorpsets

leder, Marken, må da også avklare dispensasjoner fra båndtvangsbestemmelsene i

henhold til bufeloven og reindriftsloven med politimyndighetene.  

Avgjørelsen kan påklages til Direktoratet for naturforvaltning innen tre - 3 uker.

Roald Huseth

fung.fylkesmann

Svein Karlsen

Saksbehandlers telefon: 741 68 062   
    
    
   

Kopi: 
-Direktoratet for naturforvaltning

-Nord-Trøndelag Sau- og geitalslag

-Nord-Trøndelag Naturvernlag

-Nord-Trøndelag Bondelag

-Nord-Trøndelag Bonde og Småbrukerlag
               

-Nord-Trøndelag Reinsamelag

-Nord-Trøndelag Fylkeslag av Norges Jeger- og Fiskerforbund

-Det regionale rovviltutvalg i Nord-Trøndelag.

-Gaupenemnda i Nord-Trøndelag

-De Kommunale Viltorgans Arbeidsutvalg i Nord-Trøndelag

-Kommunene i Nord-Trøndelag v/viltnemnda/viltorganet

-Statens Naturoppsyn, Tungasletta 2, 7485 TRONDHEIM

-Statens naturoppsyn, postboks 76, 7882 Nordli 

-Politiet i Nord-Trøndelag

-Lensmannen i Meråker

-Fylkesmennene i Finnmark, Troms, Nordland, Sør-Trøndelag og Hedmark.

